《赋白纻词赋赠旷伯逵归豫章》
元代·刘崧

吴姬十五鬟初结，白纻新裁光照雪。手折芙蓉上彩舲，自唱吴歌送行客。

玉盘馔列鱼与凫，美酒丝络黄金壶。江寒月出欢未极，城上霜飞啼晓乌。

唱吴歌，歌白纻，拂袖当筵为君舞。井阑络纬方悲啼，还念寒机织成苦。

京城锦绣段，名都金缕衣。一时服饰岂不华，岁晏漂落当何归。

朔风吹尘扑人面，敛袂褰裳泪如霰。君行莫忘当别时，妾心皎皎难自持。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。